**Pekka Juhani Toveri** (s. 6. huhtikuuta 1961 Kankaanpää) on suomalainen kokoomuslainen kansanedustaja ja kenraalimajuri evp. Hän työskenteli Puolustusvoimissa vuodet 1985–2020 ja toimi sen jälkeen muun muassa Ulkopoliittisen instituutin affilioituneena tutkijana. Hänet valittiin eduskuntavaaleissa 2023 kansanedustajaksi Uudenmaan vaalipiiristä kokoomuksen listoilta. Toveri sai 9 667 ääntä.

Puolustusvoimissa Toveri työskenteli mm. Pääesikunnan tiedustelupäällikkönä vuosina 2019-2020, Yhdysvaltojen sekä Kanadan puolustusasiamiehenä vuosina 2016–2019 ja Kaartin jääkärirykmentin komentajana 2015–2016.

Tausta
------

Toveri syntyi Kankaanpäässä, mutta varttui Pohjois-Helsingissä. Hänen isänsä työskenteli ammattiupseerina ja äiti pienyrittäjäkauppiaana.

Toveri kirjoitti ylioppilaaksi Helsingin normaalilyseosta vuonna 1980 ja suoritti varusmiespalveluksen Uudenmaan jääkäripataljoonassa 1981–1982 kotiutuen vänrikkinä.

Upseerinura
-----------

Toveri suoritti Kadettikoulun vuosina 1982–1985 ja oli kurssin 69 priimus. Hän aloitti työuransa puolustusvoimissa vuonna 1985 ja työskenteli vuoteen 1989 saakka Panssariprikaatissa kouluttajana sekä panssarivaunukomppanian varapäällikkönä.

Vuonna 1989 ja vuosina 1990-1992 Toveri työskenteli Panssariprikaatin panssarivaunukomppanian päällikkönä. Hän oli vuosina 1992-1993 harjoittelijaupseerina Suomen Tukholman-suurlähetystössä.

Toveri suoritti yleisesikuntaupseerikurssin Maanpuolustuskorkeakoulussa vuosina 1993-1995. Hän työskenteli Hämeen sotilasläänin esikunnassa vanhempana osastoesiupseerina vuosina 1995-1996.

Toveri toimi vuosina 1996-1997 Pohjoismaisen prikaatin esikunnassa vanhempana osastoesiupseerina Bosniassa osana IFOR- ja SFOR-kriisinhallintajoukkoja. Vuosina 1997-2000 hän työskenteli apulaissotilasasiamiehenä Suomen Tukholman-suurlähetystössä.

Vuosina 2000-2002 Toveri toimi Panssarikoulun johtajana ja vuosina 2002-2005 hän työskenteli pääesikunnassa operatiivisen osaston vanhempana osastoesiupseerina. Toveri toimi vuosina 2005-2007 Suomen yhteysupseerina Yhdysvaltojen Norfolkissa US Joint Forces Command -yksikössä. Vuosina 2007-2010 hän työskenteli taas vanhempana osastoesiupseerina pääesikunnassa.

Toveri toimi vuosina 2010-2011 Regional Command North -esikunnan apulaisoperaatiopäällikkönä Afganistanissa osana ISAF-kriisinhallintaoperaatiota. Hän työskenteli Panssariprikaatin komentajana vuosina 2011-2013, Länsi-Suomen Sotilasläänin komentajana vuosina 2014-2015 ja Kaartin jääkärirykmentin komentajana vuosina 2015-2016.

Suomen Yhdysvaltain-puolustusasiamies Toveri (vasemmalla) tutustumassa Fort Blissin tukikohtaan Texasissa marraskuussa 2017.
Vuosina 2016-2019 Toveri toimi Suomen Yhdysvaltojen ja Kanadan puolustusasiamiehenä Suomen Washingtonin-suurlähetystössä. Hän aloitti pääesikunnan tiedustelupäällikkönä toukokuussa 2019 ja toimi tehtävässä aina joulukuuhun 2020 saakka, jolloin hän erosi vakituisesta palveluksesta.

### Ylennykset

* Vänrikki 1982
* Luutnantti 1985
* Yliluutnantti 1987
* Kapteeni 1990
* Majuri 1995
* Everstiluutnantti 2000
* Eversti 2007
* Prikaatikenraali 2013
* Kenraalimajuri 2019

Poliittinen ura
---------------

Tammikuussa 2023 Uudenmaan kokoomus ilmoitti Toverin lähtevän ehdolle vuoden 2023 eduskuntavaaleihin. Hän sai Uudenmaan vaalipiirissä 9 667 ääntä ja tuli valituksi eduskuntaan. Toveri on eduskunnassa puolustusvaliokunnan jäsen sekä hallintovaliokunnan ja tulevaisuusvaliokunnan varajäsen. Lisäksi hän on eduskunnan Ukraina-ystävyysryhmän puheenjohtaja.

Maaliskuussa 2024 kokoomus nimesi Toverin ehdokkaaksi eurovaaleihin 2024. Hän on kertonut tavoitteekseen "EU:n yhteisen puolustusratkaisun ja Nato-yhteistyön kehittämisen Suomen lähtökohdat ja tarpeet huomioiden". Ehdokkuuttaan Toveri perusteli sillä, että "eduskunnassa vallitsee suuri yksimielisyys kansalliseen turvallisuuteen liittyvissä kysymyksissä", mutta EU:ssa "ollaan vasta heräämässä Unionin yhteisen turvallisuus- ja puolustuspolitiikan tärkeyteen ja siihen, mitä Unionin pitäisi tehdä Euroopan puolustuksen kehittämiseksi".

Näkemyksiä
----------

### Ulko- ja turvallisuuspolitiikka

Toveri pitää tärkeänä, että Suomi käyttää puolustusmenoihinsa vähintään Naton vaatiman 2%/BKT minimin verran. Hän kannattaa määrärahojen lisäämistä reserviläisten kouluttamiseen.

Toveri kannattaa Ahvenanmaan demilitarisoinnin purkamista. Hän pitää demilitarisoitua Ahvenanmaata "aukkona Suomen puolustuksessa strategisesti tärkeällä alueella", jonka paikkaamiseksi alueelle pitäisi ryhmittää joukkoja erillisellä poliittisella päätöksellä.

Kiinaa Toveri pitää pidemmällä tähtäimenä suurena uhkana lännen turvallisuudelle. Hänen mielestä Kiinalle ei pidä antaa mahdollisuutta "taloudelliseen kiristykseen, kuten Venäjä on yrittänyt."

### EU-politiikka

Toveri pitää Euroopan unionia tärkeänä toimijana hybridisodankäynnin torjunnassa. Hänen mielestään EU pystyy lainsäädännöllä suojelemaan kansalaisiaan paremmin informaatiosodankäynniltä.

Toveri pitää tärkeänä eurooppalaisen puolustusteollisuuden tuotannon nostamisen tukemista.

Muun muassa huoltovarmuussyistä Toveri pitää tärkeänä suomalaisen ruoantuotannon ja metsäteollisuuden toimintakyvyn puolustamista Euroopan parlamentissa.

Yksityiselämä
-------------

Toverin nykyinen vaimo on Floridasta kotoisin oleva Yhdysvaltain ilmavoimien everstiluutnantti evp. Siobhán Toveri (o.s. Cruse), joka työskentelee Yhdysvaltain Helsingin-suurlähetystössä. Edellisestä avioliitosta Toverilla on kaksi poikaa ja tytär. Toveri asuu Tuusulassa.

Painonnostajat Kaarlo ja Kauko Kangasniemi ovat Toverin enoja.

Julkaisut
---------

* Toveri, Pekka: *Syvän taistelun oppi ja sen toteutus venäläisessä operaatiotaidossa*. Maanpuolustuskorkeakoulu, 1995.
* Toveri, Pekka & Välivehmas, Heikki: *Future operational-tactical level warfare : challenges and showrtunities for the Defence of Finland*. Maanpuolustuskorkeakoulu, 2000.
* Toveri, Pekka ym.: *Väestön suojaamisen käsikirja*. Tietosanoma, 2023.

Kunnianosoituksia
-----------------

### Ritarikunnat

* 2. luokan Vapaudenristi
* Suomen Leijonan 1. luokan ritarimerkki
* Ruotsin Pohjantähden Ritarikunnan 1. luokan risti

### Ansiomitalit

* Sotilasansiomitali
* Yhdysvaltain Joint Service Commendation Medal
* NATO-mitali (IFOR/SFOR)
* NATO-mitali (ISAF)
* Maanpuolustusmitali
* Reserviläisliiton kultainen ansiomitali
* Jalkaväen säätiön Jalkaväen ansioristi soljella
* Vapaussodan Perinneliiton Sininen Risti

Lähde

Lähteet
-------

1. 1 2 3 4 5 6 7 8 9  Toveri, Pekka Juhani (Arkistoitu sivu) Puolustusvoimat.  Arkistoitu 1.12.2020. Viitattu 21.2.2022.
2. ↑  Pekka Toveri Ulkopoliittisen instituutin tutkijaksi Iltalehti.fi.
3. 1 2  Eduskuntavaalit 2023 Uudenmaan vaalipiiri, Tulokset *Oikeusministeriö - Tieto- ja tulospalvelu*.  05.04.2023. Viitattu 6.4.2023.
4. ↑  Kristiina Dyer: Pekka Toveri Kankaanpäässä: "Naton tukikohtaa ei tänne saada" *Kankaanpään Seutu*.  10.3.2023. Viitattu 4.3.2024.
5. 1 2 3 4 5 6 7 8 9 10  Antti Virolainen: Kenraali, jolla on karismaa Ilta-Sanomat 25.6.2022. Viitattu 25.6.2022.
6. ↑  Seura: Pekka Toveri on upseerin poika, vaan ei varuskunnan "penska" – Sukunimestään sotilasasiantuntija on saanut kuulla kadettikouluajoista asti *Seura.fi*.  30.9.2023. Viitattu 4.3.2024.
7. ↑  Muutoksia kenraalikuntaan – itsenäisyyspäivän ylennykset julki *Ruotuväki*.  6.12.2020. Viitattu 5.1.2021.
8. ↑  Eduskuntavaalit | Pekka Toveri lähtee kokoomuksen eduskuntavaaliehdokkaaksi *Helsingin Sanomat*.  25.1.2023. Viitattu 17.2.2024.
9. ↑  Eduskunnan kotisivut - Pekka Toveri *eduskunta.fi*. Viitattu 23.2.2024.
10. ↑  ​​Eduskunnan ystävyysryhmät vaalikaudella 2023​​–2026 *eduskunta.fi*. Viitattu 23.2.2024.
11. ↑  STT: Pekka Toveri lähtee eurovaaliehdokkaaksi *Ilta-Sanomat*.  4.3.2024. Viitattu 4.3.2024.
12. ↑  Pekka Toveri lähtee ehdolle eurovaaleihin *www.iltalehti.fi*. Viitattu 4.3.2024.
13. ↑  Pekka Toverin kampanjasivut 2024 *pekkatoveri.fi*. Viitattu 4.3.2024.
14. ↑  Toveri HS:n eduskuntavaalikoneessa 2023 *vaalikone.fi*. Viitattu 6.3.2024.
15. ↑  Antti Kirkkala: Pekka Toveri: Mitä enemmän Venäjä rappeutuu, sitä aggressiivisempi se on *Verkkouutiset*.  30.11.2023. Viitattu 6.3.2024.
16. ↑  Pekka Toveri Ahvenanmaan demilitarisoinnin purkamisesta: "Jollain aikataululla se kannattaa tehdä" *Ilta-Sanomat*.  18.4.2023. Viitattu 6.3.2024.
17. ↑  Ville Mäkilä: Pekka Toveri: Ahvenanmaan demilitarisointi pitää purkaa *Verkkouutiset*.  17.4.2023. Viitattu 6.3.2024.
18. ↑  Pekka Toveri YLEn eduskuntavaalikoneessa 2024 *vaalit.yle.fi*. Viitattu 6.3.2024.
19. 1 2 3  Pekka Toveri ehdolle eurovaaleihin: "Hybridiuhkiin vastatessa EU:lla on Natoa enemmän annettavaa" *Maaseudun Tulevaisuus*. Viitattu 6.3.2024.
20. ↑  Sota | Suomalaisille valehdeltiin puolustuskyvystä vuosikymmeniä, Pekka Toveri sanoo. *Helsingin Sanomat*.  29.2.2024. Viitattu 4.3.2024.
21. ↑  Maailmanpoliittinen tilanne on herkkä, sanoo Puolustusvoimien uusi tiedustelupäällikkö: "Olemme entistä kuumemmassa kylmässä sodassa" *Helsingin Sanomat*.  3.5.2019. Viitattu 4.3.2024.
22. ↑  Toveri Pekka *Uudenmaan Kokoomus*.  Arkistoitu 19.2.2023. Viitattu 19.2.2023.

Aiheesta muualla
----------------

* Pekka Toveri Twitterissä

|  |  |  |  |  |
| --- | --- | --- | --- | --- |
| 

| * n
* k
* m
Kansallisen Kokoomuksen kansanedustajat 2023–2027 |
| --- |
|  |
| Eduskuntaryhmä(48) | 
* Aalto-Setälä
* Autto
* Eestilä
* Fagerström
* Grahn-Laasonen
* Häkkänen
* Hänninen
* Heinonen
* Heikkinen
* Ikonen
* Jukkola
* Jäntti
* Kaleva
* Kauma
* Kaunisto
* Kaunistola
* Keto-Huovinen
* Kilpi
* Kinnari
* Kiuru
* Kopra
* Koulumies
* Lahdenperä
* Laiho
* Limnéll
* Lindberg
* Marttinen
* Multala
* Mykkänen
* Orpo
* Partanen
* Päivärinta
* Risikko
* Salla
* Sammallahti
* Sarkomaa
* Satonen
* Sirén
* Talvitie
* Toveri
* Valkonen
* Valtola
* Valtonen
* Vestman
* Vikman
* Väyrynen
* Wallinheimo
* Zyskowicz

 |

 |

|  |  |  |  |  |
| --- | --- | --- | --- | --- |
| 

| * n
* k
* m
Uudenmaan vaalipiirin kansanedustajat 2023–2027 |
| --- |
|  |
| Kansanedustajat(37) | 
* Adlercreutz
* Andersson
* Elo
* Fagerström
* Guzenina
* Harkimo
* Hopsu
* Hyrkkö
* Juvonen
* Kaikkonen
* Kauma
* Keskisarja
* Keto-Huovinen
* Kiljunen
* Koponen
* Kvarnström
* Laiho
* Limnéll
* Lindtman
* Marttila
* Meri
* Multala
* Mykkänen
* Peltonen
* Perholehto
* Piisinen
* Poutala
* Purra
* Päivärinta
* Rostila
* Räsänen
* Sammallahti
* Saramo
* Toveri
* Vestman
* Viljanen
* Wickström

 |

 |


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)

 |
|  |
| Henkilöt | 
* Eduskunta

 |

 |